
REPUBLIKA  HRVATSKA 
OPĆINSKI PREKRŠAJNI SUD U SPLITU					
Split, Domovinskog rata 4                                                 	Broj: Pp-5755/2025-6

U  I M E  R E P U B L I K E  H R V A T S K E
P R E S U D A 

Općinski prekršajni sud u Splitu, po sutkinji Katici Rakigjija-Basić, uz sudjelovanje zapisničara Domagoja Kalpića, u prekršajnom postupku protiv  okrivljenika Stjepana Samarina, kao odgovorne osobe u pravnoj osobi, zastupanog po braniteljici Vlatki Klišanin, odvjetnici u Zagrebu okrivljenog po prekršajnom nalogu prihvaćenom kao optužni prijedlog Ministarstva mora, prometa i infrastrukture, Službe inspekcije cestovnog prijevoza Klasa: 340-06/23-02/2248 od 16. rujna 2024. zbog prekršaja iz čl.14.st.10. kažnjiv po čl.116.st.1. podstavak 6. i stavak 2. i 4. Zakona o prijevozu u cestovnom prometu (Narodne novine RH 41/18, 98/19, 30/21 i 114/22) nakon provedene glavne i javne rasprave održane i zaključene bez nazočnosti okrivljenika i tužitelja dana 5. svibnja 2026., te presude objavljene istoga dana,

p r e s u d i o   j e

Drugookrivljenik: Stjepan Samarin, rođen 11. svibnja 1997., OIB: 00988591795, s prebivalištem u Zagrebu, ulica Ksavera Šandora Gjalskog 74, državljanin RH, bio član uprave direktor, zastupao Društvo Ventito j.d.o.o. samostalno i neograničeno, prestao biti član uprave od 6. lipnja 2023., 

	Na temelju čl.182.toč.1. Prekršajnog zakona (Narodne Novine RH 107/07, 39/13, 157/13, 110/15, 70/17, 118/18 i 114/22) dalje PZ

OSLOBAĐA SE OD OPTUŽBE 
	i to:
I.da bi dana 21. travnja 2023. s početkom u 22,45 sati u Splitu, na nerazvrstanoj cesti u Strossmayerovom parku "Đardin" neposrednim inspekcijskim nadzorom, pregledom prijevozne dokumentacije te naknadnom provjerom Nacionalnog registra cestovnih prijevoznika Republike Hrvatske bilo utvrđeno da je vozač Ivo Puljiz, rođen 6. svibnja 1968. iz Podstrane, ulica Domovinskog rata 107, u ime i za račun Ventito j.d.o.o. automobilom reg. oznake ST 8887-AE obavio auto taxi prijevoz dvije osobe na relaciji Zagrebačka 37-Grge Novaka 22 na području Grada Splita, koju je naplatio 3,80 eura, što je vidljivo iz tovarnog lista u aplikaciji Bolt, a da pritom pravna osoba Ventito j.d.o.o. kojim se obavljao auto taxi prijevoz i drugookrivljenik kao odgovorna osoba u pravnoj osobi ne bi prijavili izdavatelju licencije u evidnciju vozila u roku od osam dana od dana nastanka promjene u evidenciji,

	čime bi počinio prekršaj iz čl.14.st.10. kažnjiv po čl.116.st.1. podstavak 6. i stavak 2. i 4. Zakona o prijevozu u cestovnom prometu.

	II.Na temelju čl.140.st.2. PZ-a troškovi prekršajnog postupka padaju na teret proračunskih sredstava suda.
Obrazloženje
	
	1.Uvodno označenim optužnim prijedlogom okrivljen je Stjepan Samarin kao odgovorna osoba u pravnoj osobi Ventito j.d.o.o., a koja pravna osoba Ventito j.d.o.o. u stečaju je brisana rješenjem Trgovačkog suda u Zagrebu br. Tt-26/13921-1 5. svibnja 2026.

2.U pisanoj obrani pročitanoj na ročištu na glavnoj raspravi, koje je u odnosu na drugookrivljenika, koji je izjavio prigovor protiv pobijanog prekršajnog naloga tužitelja održano na temelju čl.167.st.3. PZ-a, u bitnome je naveo da se radi o omašci, odnosno nenamjernom propustu prijavljivanja predmetnog vozila izdavatelju licencije te da on kao odgovorna osoba nije u mogućnosti kontrolirati kada je netko počeo voziti. 

3.U dokaznom postupku pregledan je zapisnik o obavljenom inspekcijskom pregledu vozila registarskih oznaka ST 8887-AE prijevoznika Ventito j.d.o.o. od 21. travnja 2023., u neizdvojenom dijelu.

4.Odredbom čl.14.st.10. Zakona o prijevozu u cestovnom prometu propisano je da je evidenciju vozila kojim se obavlja auto taxi prijevoz putnika i sve promjene u toj evidenciji prijevoznik dužan prijaviti izdavatelju licencije u roku od osam dana od dana nastanka promjene u evidenciji ili od dana izdavanja licencije. 

5.Odredbom čl.116.st.1. podstavak 6. Zakona o prijevozu u cestovnom prometnu sankcionira se ako auto taxi prijevoznik ne prijavi izdavatelju licencije promjene u evidenciji u roku od osam dana od dana nastanka promjene. Stavkom 2. propisana je novčana kazna za pravnu osobu od 4.640 do 13.270 eura, a za odgovornu osobu u pravnoj osobi stavkom 4. od 2.650 do 4.640 eura.

6.Međutim, drugookrivljenik je oslobođen od optužbe u ovom postupku budući su konstitutivni elementi bića predmetnog prekršaja da je došlo do nastanka promjene u evidenciji i vrijeme kada je došlo do promjene u evidenciji od dana nastanka, pa vrijeme učina prekršaja u optužnom aktu nije jasno određeno, a niti odredivo, osim što je isključivo naveden datum neposrednog inspekcijskog nadzora.

7.Naime, vrijeme izvršenja prekršaja, a ne podaci o načinu i vremenu otkrivanja prekršaja, bitna je okolnost optužnog prijedloga kao i sastavni dio izreke odluke, jer od ove odlučne činjenice zavisi pravilna primjena važećeg materijalnog i postupovnog prava, nastupanje zastare prekršajnog progona, a također je to okolnost koja je odlučna u odnosu na status okrivljenika – pitanje punoljetnosti, pitanje ubrojivosti – dakle prekršajne odgovornosti, pitanje određenog statusa počinitelja prekršaja u smislu posebnog propisa, radi li se o presuđenoj stvari.

8.Tužitelj, iako uredno pozvan na ročište određeno pred ovim sudom 5. svibnja 2026. nije pristupio niti izostanak opravdao.

[bookmark: _GoBack]9.Glede svega navedenog primijenjena je odredba čl.182.toč.1.PZ-a.

	10.U suglasju sa svim iznijetim valjalo je odlučiti kao u izreci. 

U Splitu, 5. svibnja 2026.
Zapisničar									    Sutkinja
Domagoj Kalpić			 				   Katica Rakigjija-Basić 

   	POUKA O PRAVU NA ŽALBU
	Protiv ove presude okrivljenik i tužitelj mogu podnijeti žalbu u roku od 8 dana od dana dostave prijepisa odluke Visokom prekršajnom sudu u Zagrebu, a putem ovog prekršajnog suda u 2 istovjetna primjerka, bez pristojbe.

	Dostaviti: okrivljeniku, braniteljici, tužitelju, u spis.

